A Törvényszék (nyolcadik tanács) 2018. július 12‑i ítélete – Pirelli & C. kontra Bizottság
(T‑455/14. sz. ügy)
„Verseny – Kartellek – Az elektromos kábelek európai piaca – Az EUMSZ 101. cikk megsértését megállapító határozat – Egységes és folyamatos jogsértés – A jogsértés betudhatósága – Vélelem – Indokolási kötelezettség – Alapvető jogok – Arányosság – Egyenlő bánásmód – Sortartási kifogás, illetve előzetes perlés követelése – Korlátlan felülvizsgálati jogkör”
1.      Verseny – Bírságok – Bírságot kiszabó határozat – Indokolási kötelezettség – Terjedelem – Azon indokok megjelölése, amelyek alapján a Bizottság megállapította az anyavállalatnak a leányvállalataival szemben kiszabott bírság megfizetéséért való egyetemleges felelősségét
(EUMSZ 296. cikk)
(lásd: 39–60. pont)
2.      Verseny – Uniós szabályok – Jogsértések – Betudhatóság – Anyavállalat és leányvállalatok – Gazdasági egység – Értékelési szempontok – A leányvállalataiban kizárólagos vagy közel kizárólagos részesedéssel rendelkező anyavállalat által e leányvállalatokra gyakorolt meghatározó befolyás vélelme – A személyes felelősség elvének megsértése – Hiány – Az ártatlanság vélelmének megsértése – Hiány
(EUSZ 101. cikk; az Európai Unió Alapjogi Chartája, 48. cikk)
(lásd: 66–75. pont)
3.      Verseny – Uniós szabályok – Jogsértések – Betudhatóság – Anyavállalat és leányvállalatok – Gazdasági egység – Értékelési szempontok – A leányvállalataiban kizárólagos vagy közel kizárólagos részesedéssel rendelkező anyavállalat által e leányvállalatokra gyakorolt meghatározó befolyás vélelme – A tulajdonjog megsértése – Hiány
(EUMSZ 101. és EUMSZ 345. cikk)
(lásd: 78–85. pont)
4.      Verseny – Közigazgatási eljárás – A védelemhez való jog tiszteletben tartása – A minden vállalkozást terhelő általános gondossági kötelezettség – Bírósági vagy közigazgatási eljárások esetén a szükséges bizonyítékok megfelelő megőrzésének biztosítására vonatkozó kötelesség
(EUMSZ 101. cikk)
(lásd: 88–92. pont)
5.      Verseny – Uniós szabályok – Jogsértések – Betudhatóság – Anyavállalat és leányvállalatok – Gazdasági egység – Értékelési szempontok – A leányvállalataiban kizárólagos vagy közel kizárólagos részesedéssel rendelkező anyavállalat által e leányvállalatokra gyakorolt meghatározó befolyás vélelme – Az e vélelmet megdönteni kívánó társaság bizonyítási kötelezettségei – A vélelem megdöntéséhez elégtelen elemek
(EUMSZ 101. cikk)
(lásd: 99–101. pont)
6.      Verseny – Uniós szabályok – Jogsértések – Betudhatóság – Anyavállalat és leányvállalatok – Gazdasági egység – Értékelési szempontok – A leányvállalataiban kizárólagos vagy közel kizárólagos részesedéssel rendelkező anyavállalat által e leányvállalatokra gyakorolt meghatározó befolyás vélelme – A tulajdonjog megsértése – Hiány
(EUMSZ 101. cikk)
(lásd: 106–111. pont)
7.      Bírósági eljárás – Keresetlevél – Alaki követelmények – A felhozott jogalapok rövid ismertetése – Konkrét érvekkel alá nem támasztott jogalap – Elfogadhatatlanság
(A Törvényszék eljárási szabályzata, 76. cikk)
(lásd: 141. és 142. pont)
8.      Verseny – Bírságok – Összeg – Meghatározás – Bírósági felülvizsgálat – Az uniós bíróság korlátlan felülvizsgálati jogköre – Terjedelem – Korlátlan felülvizsgálati jogkör, amely a Bizottság szankcionálási jogkörébe tartozó értékelésekre korlátozódik – Az egyetemleges adóstársak által megfizetendő bírság megoszlásának meghatározása – A nemzeti bíróságok hatásköre
(EUMSZ 261. cikk; 1/2003 tanácsi rendelet, 31. cikk)
(lásd: 148. pont)
9.      Verseny – Bírságok – Megfizetésre vonatkozó egyetemleges kötelezettség – Terjedelem – A leányvállalat jogsértő magatartása anyavállalatnak való betudása – A Bizottság határozata megsemmisítésének vagy megváltoztatásának következményei az anyavállalat tekintetében
(EUMSZ 101. cikk)
(lásd: 150–158. pont)
Tárgy
Egyrészt az [EUMSZ] 101. cikk és az [EGT]‑Megállapodás 53. cikke alkalmazására vonatkozó eljárásban (AT.39610 – „erősáramú [helyesen: elektromos] kábelek” ügy) 2014. április 2‑án hozott C(2014) 2139 final bizottsági határozatnak a felperest érintő részében történő megsemmisítése iránt, valamint másrészt a vele szemben kiszabott bírság összegének csökkentése iránt az EUMSZ 263. cikk alapján benyújtott kérelem.
Rendelkező rész
1)
A Törvényszék a keresetet elutasítja.
2)
A Pirelli & C. SpA maga viseli saját költségeit, valamint az Európai Bizottság költségeit.
3)
A Prysmian Cavi e Sistemi Srl maga viseli saját költségeit.